André Schild

Andre Schild (1910 - 13 de julio 1981) esseva un interlinguista switze, ex-functionario in le Universala Esperanto Asocio in Geneva. Ille publicava su systema Neolatino ma presto adhereva al movimento pro Interlingua e deveniva co-fundator del Union Mundial pro Interlingua. Al fundation le 28 de julio 1955 in Tours, Francia, ille esseva eligite prime secretario general del UMI (1955-1958). Redactor del prime organo official del UMI, "Circular al cognoscitores e amicos de Interlingua" (22 de februario 1954), "Circular al prime membros del UMI" (26 de maio 1954), "Lista del membros" (augusto 1954), "Bulletin del Union Mundial pro Interlingua" (octobre 1954, januario, martio e junio 1955) e "Union Mundial pro Interlingua (UMI) - bulletin publicate per le Secretariato General" (augusto 1955). Redactor lingual de "Le Currero del Mundo" (septembre-decembre 1955 usque augusto 1957) e de "Bulletin de Interlingua" (septembre 1957 usque junio 1959). Ille publicava le manual "Interlingua in 20 lectiones" in francese, italiano e germano. Ille redigeva quasi tote le texto del grande dictionario germano-interlingua. - Rememoration in "Currero" nº 66/1981.

Categoria:Parlatores de interlingua
Categoria:Gente switze
Categoria:Pioneros de interlingua